Wydverspreide reën tot volgende week voorspel | Landbou
Foto: Peter Pentz
Dié reën van gister was nie die laaste reën wat die Tuinroete die week kan verwag nie.
Dele van die Tuinroete het Maandag met oorstromings wakker geword en neerslae van meer as 100 mm op plekke het oorstromings op veral George en Oudtshoorn veroorsaak. Dié reën was egter nie die laaste reën wat die Tuinroete die week kan verwag nie, sê mnr. Johan van den Berg, onafhanklike landbouweerkundige.
Die reën kan voortduur tot môre, waarna dit effens kan opklaar tot Donderdag. Dan kan dit van Vrydag af weer hervat met neerslae van 20 mm of meer tot ná die naweek. Met baie bewolkte toestande gaan afdroging baie stadig plaasvind.
Yellow level 4 warning: Wind: Western Cape 25 - 27 November 2021 pic.twitter.com/tfcau3LjBU
Van den Berg sê wat die res van die Wes-Kaap en die Weskus betref, kan reën van 26 November tot 2 Desember voorkom. Meer as 20 mm is moontlik vanaf Vrydag tot Dinsdag oor die Swartland, die Kaapse Metropool, die Kaapse Wynland, asook veral die Rûens en die res van die Suid-Kaap en Tuinroete. Ligte reën kan Saterdag en Sondag selfs so ver as die grens van Namibië teen die Weskus af voorkom.
Die neerslae is nie goeie nuus vir wintergraanboere wat nog nie klaar gestroop het nie, aangesien dit groot skade op plekke kan veroorsaak en ook graan se gehalte kan beïnvloed.
En die res van die land?
Wat die res van Suid-Afrika betref, kan die reën begin opklaar van Dinsdag af. Reën word weer van Woensdag af oor die oostelike en noordoostelike dele van die somerreënstreek verwag.
Van den Berg sê van Donderdag af begin toestande weer verbeter oor veral die sentrale tot suidelike en suidoostelike dele. Reën is van Donderdag af moontlik oor Noordwes, Gauteng, die Vrystaat, die Oos-Kaap, die suidelike dele van Mpumalanga en KwaZulu-Natal. Neerslae van 20 mm of meer is moontlik van Vrydag tot Maandag (26 tot 29 November) oor groot gedeeltes van Suid-Afrika met die uitsondering van die verre noordelike dele waar reën eers vanaf ongeveer einde November en die eerste deel van Desember kan voorkom.
Baie min reën word oor bykans die hele Namibië verwag tot einde November. In die eerste week van Desember verbeter die kans op reën vir die grootste deel van Namibië met neerslae van 10 mm tot 30 mm. Die invloei van tropiese vog gaan verdere reën veroorsaak oor groot dele van Suid-Afrika vanaf ongeveer 4 Desember, sê Van den Berg.